Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 255/14/3306	Považská Bystrica, 6.10.2014
EEČ : 2-26-148-2014

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
Popis skutku
dňa 25.02.2014 o 07.30 v Púchove - XXXXX pri moste cez rieku Váh vo svojej bunde prechovával pre vlastnú potrebu v alumíniovom obale vysušený rastlinný materiál zelenej farby, ktorý po výzve dobrovoľne vydal policajtom Okresného riaditeľstva PZ Pov. Bystrica, Obvodného oddelenia PZ XXXXX, a následným znaleckým skúmaním bolo zistené, že v alumíniovom obale sa nachádzali časti rastlín rodu Cannabis (konopa) o celkovej hmotnosti 0, 11 g s obsahom tetrahydrokanabinolu (THC) v množstve približne 5 mg, ktoré množstvo zodpovedá jednej obvykle jednorazovej dávke na použitie, pričom v zmysle zák. NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov a jeho príloh rastliny rodu Cannabis - konope sú zaradené do I. skupiny omamných látok a tetrahydrokanabinol (THC) ako hlavná aktívna zložka konope je zaradený do I. skupiny psychotropných látok.

lebo nie je tento skutok trestným činom a nie je dôvod na postúpenie veci

Odôvodnenie:
Poverený príslušník Okresného riaditeľstva PZ Pov. Bystrica, Obvodného oddelenia PZ XXXXX, uznesením ČVS:ORP-231/PU-PB-2014 zo dňa 25.02.2014 podľa § 199 ods. 1 Tr. por. začal trestné stíhanie a uznesením ČVS: ORP-231/PU-PB-2014 zo dňa 14.04.2014 podľa § 206 ods. 1 Tr. por. vzniesol obvinenie ml. XXXXX za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. v podstate na tom skutkovom základe, že dňa 25.02.2014 o 07.30 v Púchove - XXXXX pri moste cez rieku Váh vo svojej bunde prechovával pre vlastnú potrebu v alumíniovom obale vysušený rastlinný materiál zelenej farby, ktorý po výzve dobrovoľne vydal policajtom Okresného riaditeľstva PZ Pov. Bystrica, Obvodného oddelenia PZ XXXXX, a následným znaleckým skúmaním bolo zistené, že v alumíniovom obale sa nachádzali časti rastlín rodu Cannabis (konopa) o celkovej hmotnosti 0, 11 g s obsahom tetrahydrokanabinolu (THC) v množstve približne 5 mg, ktoré množstvo zodpovedá najmenej jednej obvykle jednorazovej dávke na použitie, pričom v zmysle zák. NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov a jeho príloh rastliny rodu Cannabis - konope sú zaradené do I. skupiny omamných látok a tetrahydrokanabinol (THC) ako hlavná aktívna zložka konope je zaradený do I. skupiny psychotropných látok.
Poverený príslušník Okresného riaditeľstva PZ, Obvodného oddelenia PZ XXXXX, mi dňa 22.09.2014 podľa § 209 ods. 1 Tr. por. predložil vyšetrovací spis ČVS: ORP-231/PU-PB-2014 spolu s návrhom na podanie obžaloby na obv. ml. XXXXX obvineného z prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. 
 	
	Preskúmala som vyšetrovací spis ČVS:ORP-231/PU-PB-2014 a dospela som k záveru, že výsledky skráteného vyšetrovania neodôvodňujú postavenie obv. ml. XXXXX pred súd a trestné stíhanie je potrebné zastaviť, pretože skutok nie je trestným činom a nie je dôvod na postúpenie veci.

	Obvinený ml. XXXXX  sa do zápisnice o výsluchu obvineného zo dňa 24.06.2014 k spáchaniu skutku v celom rozsahu doznal. 

	V priebehu skráteného vyšetrovania bol Kriminalistickým a expertíznym ústavom Policajného zboru Slovenská Ľupča, odborom prírodovedného skúmania a kriminalistickej identifikácie vypracovaný znalecký posudok č. PPZ-KEU-SL-EXP-2014/972. Zo záverov znaleckého posudku vyplýva, že predložený rastlinný materiál    bol identifikovaný ako vysušené úlomky pochádzajúce z rastliny rodi Cannabis -  konopa. Chemickou analýzou bola v extrakte z rastlinného materiálu potvrdená prítomnosť látok kanabinoidného typu - tetrahydrokanabinolu (THC), kanabinolu (CNH), kanabichromému (CBC), kanabodiolu (CBD), ktoré sú obsahovými látkami konopných rastlín. Rastliny rodi Canabis podliehajú ustanoveniam zákona č. 139/1998 Z.z. o omamných látkach, psychotropných látkach a prípravkoch a sú zaradená do 1. skupiny omamných látok. Tetrahydrokanabinol (THC) ako hlavná aktívna zložka konopy je zaradený do I. skupiny psychotopných látok.

	Hmotnosť predloženej vzorky rastlinného materiálu bola 0,11 mg a THC ako hlavná obsahová látka konopy bol vo vzorke prítomný v množstve približne 5 mg. Predložená vzorka konopy bola vyhodnotená ako maximálne 1 obvykle jednorazová dávka drogy. 

	Nakoľko znaleckým posudkom nebola zodpovedaná otázka či predložené množstvo konopy je schopné ovplyvniť psychiku človeka, poverený príslušník PZ požiadal Kriminalistický a expertízny ústav Policajného zboru Slovenská Ľupča, odbor prírodovedného skúmania a kriminalistickej identifikácie, o doplnenie znaleckého posudku v tom zmysle, či predložené množstvo konopy je spôsobilé nepriaznivo ovplyvniť psychiku človeka alebo jeho ovládacie a rozpoznávacie schopnosti alebo sociálne správanie.

	Zo záverov doplnenia znaleckého posudku vyplýva, že predloženú vzorku konopy považuje KEÚ PZ na maximálne 1 obvykle jednorazovú dávku drogy a nie je predpoklad, že zistené množstvo THC (cca 5 g) by po aplikácii zásadným spôsobom ovplyvnilo psychické prežívanie konzumenta alebo jeho ovládacie a rozpoznávacie schopnosti a sociálne spávanie. 

	Prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 1 Tr. zák. sa dopustí ten kto neoprávnene prechováva pre vlastnú potrebu omamnú látku, psychotropnú látku, jed alebo prekurzor.  

	Podľa § 130 ods. 5 Tr. zák. sa návykovou látkou rozumie alkohol, omamné látky, psychotropné látky a ostatné látky spôsobilé nepriaznivo ovplyvniť psychiku človeka alebo jeho ovládacie a rozpoznávacie schopnosti alebo sociálne správanie. 

Trestným činom v zmysle § 171 ods. 1 Tr. zák. nie je konzumácia drog, ale ich prechovávanie, nie však prechovávanie v akomkoľvek množstve, ale len v množstve obsahujúcom účinnú látku, ktoré postačuje na to, aby nepriaznivo ovplyvnilo psychiku človeka. Skúmanie obsahu THC v rastlinách rodu Cannabis - konope má význam pre zistenie či skutočne ide omamnú látku v zmysle § 130 ods. 5 Tr. zák., nakoľko ak by zaistená látka nedosahovala aspoň minimálne množstvo THC schopné ovplyvniť psychiku človeka, nebol by naplnený príslušný znak objektívnej stránky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. Z uvedeného vyplýva, že prechovávanie rastlín rodu Cannabis - konopa nie je trestné v prípadoch, ak neobsahuje zodpovedajúce množstvo účinnej látky THC, pretože nejde o omamnú látku. 

S prihliadnutím k záverom znaleckého posudku kriminalistického a expertízneho skúmania Slovenská Ľupča, odboru prírodovedného skúmania a kriminalistickej identifikácie, a jeho doplnenia konštatujem, že časti rastlín rodu Cannabis -  konope, ktoré pre vlastnú potrebu prechovával obv. ml. XXXXX, nie sú návykovou látkou podľa § 130 ods. 5 Tr. por. nakoľko nie sú schopné nepriaznivo ovplyvniť psychiku človeka alebo jeho ovládacie a rozpoznávacie schopnosti alebo sociálne správanie.   
     
Vyhodnotením dôkazov jednotlivo i v ich vzájomnom súhrne v zmysle  § 2  ods. 12 Tr. poriadku som tak dospela k záveru, že v predmetnej trestnej veci nedošlo k naplneniu zákonných znakov skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. 

	Podľa § 215 ods. 1 písm. b/ Trestného poriadku prokurátor zastaví trestné stíhanie, ak  nie je tento skutok trestným činom a nie je dôvod na postúpenie veci.

	S poukazom na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka